text: Cubelles s'estrena com a subseu del Festival Internacional de Cinema del Medi Ambient SUNCINE | Sostenible
  Cubelles s'estrena enguany, per primera vegada, com a subseu del Festival Internacional de Cinema del Medi Ambient SUNCINE Fest, fins ara conegut com a FICMA, i que aquest mes de novembre arriba a la seva 26a edició. Segons l'acord establert entre l'Ajuntament i l'organització del certamen, Cubelles acollirà la projecció gratuïta de dues de les pel·lícules d'estrena i incloses a la secció oficial, la inaugural Defend, protect, conserve, un documental australià on l'espectador esdevé un voluntari més de Greenpeace a bord del Sea Shepard tot salvant balenes, i Youth unstoppable (Joventut imparable), una pel·lícula que tracta el moviment dels joves per la lluita contra el canvi climàtic.
  Les projeccions tindran lloc a la sala Sòciocultural, ubicada al carrer Nou, 62, a tocar de l'escola Charlie Rivel, els dissabtes 9 i 16 de novembre a les 19.30 h. L'objectiu de la proposta és sensibilitzar consciències i, sobretot, arribar als més joves mitjançant l'educació i diversos projectes escolars impulsats pel mateix festival. El SUNCINE Fest està presidit i dirigit pels cubellencs Claudio Lauria i Jaume Gil.